UKZN-betogings: Voertuie, gebou verwoesDie voertuie nadat dit aan die brand gesteek is. Foto: ANA Ses voertuie en ŉ gebou op die Universiteit van KwaZulu-Natal (UKZN) se Westville-kampus is heeltemal verwoes nadat dit tydens studentebetogings aan die brand gesteek is. Lt.kol. Thulani Zwane, woordvoerder van die polisie, het bevestig dat die voertuie en die universiteit se senaatkamer-gebou aan die brand gesteek is toe ŉ groep van ongeveer 200 studente Maandagaand betoog het. “Hulle het ses voertuie op die kampus gebrand, die polisie met klippe bestook, die Sentrumbestuurkantoor beskadig en ŉ pad afgesper,” het Zwane gesê. “Sake van openbare geweld en brandstigting word deur die Westville-polisiestasie ondersoek.” Die voertuie nadat dit aan die brand gesteek is. Foto: ANA Die universiteit wou nie Dinsdag onmiddellik kommentaar lewer nie en daar word verneem dat die UKZN-bestuur in ŉ vergadering is om die voortslepende betogings by die instansie te bespreek. Bronne op die kampus het egter beweer dat drie van die voertuie aan die universiteit behoort het, terwyl die ander veiligheidsmaatskappye se voertuie was. Die voertuie is reg buite die universiteit se Risikobestuursentrum, wat die instansie se sekuriteit bestuur, aan die brand gesteek. Maandagaand het betogings ook voortgewoed op die universiteit se Pietermaritzburg-kampus, sowel as die Howard Kollege-kampus. Vroeër die dag is 13 studente in hegtenis geneem. Die studente betoog teen moontlike fooiverhogings en onvoldoende verblyf op die kampusse. Dit is nie duidelik of lesings voortgaan te midde van die betogings nie. Lesiba Seshoka, woordvoerder van die universiteit, het Maandagoggend in ŉ verklaring gesê UKZN het ŉ hooggeregshofinterdik bekom wat onwettige protesaksie, betogings, massa-aksie, intimidasie of enige geweld teenoor mense of eiendom op die universiteit se kampusse en by die ingange van die kampusse verhoed.